
Р Е Ш Е Н И Е  
№  РС-194-25-121


Днес, 03.11.2025 година, в град София, Комисията за противодействие на корупцията (КПК, Комисията), в състав:

За председател: Антон Славчев
Член: Антоанета Георгиева – Цонкова
Член: Пламен Йоцов


У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-106 от 31.03.2025 г. по сигнал с вх. № С-194/18.03.2025 г., към което е приобщен сигнал с вх. № 279/24.04.2025 г. на КПК. 
Производството е срещу Владимир ****** Делиев – общински съветник в Общински съвет Д. 
В сигнала се съдържат твърдения че Делиев, в качеството му на общински съветник в Общински съвет Д., по време на редовно заседание на Общинския съвет е гласувал „против“ приемане на Решение № 173/19.12.2024 г. за изменение на Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от Закона за устройство на територията /ЗУТ/.  Делиев е гласувал „против“ измененията на Наредбата с цел да остави разположен, поставения от него преместваем обект - „метален фургон“, намиращ се в УПИ **, кв. 30, по плана на с. Б., Община Д., област С. За посочения обект е открито административно производство по реда на чл. 57а от ЗУТ за премахване. Към сигнала са приложени доказателства.
Във връзка с твърденията в сигнала Комисията е изискала и е получила, с писмо с вх. № КПК-2066-3/23.05.2025 г. на КПК от председателя на ПК за противодействие на корупцията и за отнемане на незаконно придобитото имущество към Общински съвет Д., следните доказателства: клетвен лист, Удостоверение за избран общински съветник № 7/30.10.2023 г.  на Общинска избирателна комисия (ОИК) Д., Решение № 173 от Протокол № 19/19.12.2024 г. от заседание на Общински съвет Д., ведно с извадка от протокола, присъствен списък и списък с поименното гласуване на решението, Становище с вх. № ОбС-01-330/17.12.2024 г. от група общински съветници от „******“; Докладна записка от кмета на Община Д. с вх. № ОбС-01-318/03.12.2024 г., протокол от публично обсъждане. С писмо с вх. № КПК-2066-4/29.05.2025 г. на КПК от кмета на Община Д., са получени следните доказателства: Разрешение за поставяне № 11/25.09.2014 г., издадено от главния архитект на Община Д., Констативен акт по чл. 57 а от ЗУТ № 09/04.12.2023 г.; Заповед № К-266/25.05.2022 г., Заповед № К-37-1/19.01.2024 г. и Заповед № К-57/06.02.2024 г. на кмета на Община Д., както и съдебни решения във връзка с тяхното обжалване. С писмо с вх. № КПК-2066-7/07.10.2025 г. на КПК от председателя на ПК за противодействие на корупцията и за отнемане на незаконно придобитото имущество към Общински съвет Д. са получени доказателства относно възнаграждението на Владимир Делиев, в качеството му на общински съветник в Общински съвет Д.
Служебно са извършени справки в НБД „Население“ и на електронната страница на Община Д.
Владимир Делиев е поканен на изслушване пред КПК във връзка с образуваното срещу него производство за установяване на конфликт на интереси на 20.10.2025 г. от  09:45 ч. в град София, площад „Света Неделя“ № 6, ет. 2, в качеството му на общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от  ЗПК. Владимир Делиев е изслушан по реда на чл. 90, ал. 5 от ЗПК на заседание на Комисията, проведено на 20.10.2025 г., на което не се явява лично, а вместо него се явява адв.  М.П. от САК. По време на изслушването, обективирано в Протокол № 123 от 20.10.2025 г. с вътр. № КПК-РД-04-159/30.10.2025 г. на КПК, адв. П. заявява, че става въпрос за изменение на Наредбата /Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от Закона за устройство на територията, което придава ретроактивно действие на част от хипотезите, поради което позицията на Владимир Делиев е била принципна и не е била свързана с негов личен интерес и с негова лична собственост, тъй като той има разрешение за поставяне.
На 27.10.2025 г. Владимир Делиев, чрез адв. М.П., е депозирал Становище с вх. № КПК-2066-10/27.10.2025 г. на КПК, в което твърди, че предложението за изменение на Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от ЗУТ, е продиктувано от желанието на общинската администрация да създаде предпоставки за преразглеждане на две решения на Административен съд – С., а именно: Решение № 122/2022 г. и Решение № 749/2024 г., с които са обявени за незаконосъобразни действията на администрацията на Община Д. Измененията нямат обосновка, не са приложени мотиви, като има субективни елементи и противоправни части. Заявява, че е подал сигнал до прокуратурата и жалба до Административен съд – С., и желае до произнасянето на тези органи производството да бъде спряно, или да бъде приключено без налагане на санкция.

След като обсъди събраните в хода на административното производство доказателства, Комисията установи следното от фактическа страна:

Производството е образувано по повод сигнал, подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена, ЕГН, телефон, ел. адрес, и е подписан.
Владимир ****** Делиев е избран за общински съветник в Общински съвет Д., мандат 2023-2027 г., видно от Удостоверение за избран общински съветник № 7/30.10.2023 г. на ОИК Д. и е положил клетва на 08.11.2023 г., съгласно приложения клетвен лист от същата дата. 
Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от Закона за устройство на територията /ЗУТ/ е приета с Решение № 109 по Протокол № 9 от 29.05.2020 г. и е изменена с Решение № 117 от 08.07.2024 г. и Решение № 173/19.12.2024 г. на Общински съвет Д. 
На 03.12.2024 г. кметът на Община Д. е внесъл Докладна записка с вх. № ОбС-01-318/03.12.2024 г. до Общински съвет Д. относно: Изменение на Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от Закона за устройство на територията /ЗУТ/. В Докладната записка кметът е посочил, че в Наредбата съществуват пропуски, които следва да се коригират, т.к. създават неравноправност между гражданите. Поради липса на регламентиране в действащата Наредба на съществуващите разрешения за поставяне, които са издадени без срок и тези, издадени с приемане на действащата Наредба с максимален срок от 10 години, за преместваеми обекти, поставени в частни имоти, кметът е предложил Наредбата да се допълни в Преходните и заключителните разпоредби с § 7 /нов/ със следното съдържание:
„§ 7 /нов/
(1). Срокът на действащите към датата на влизане в сила на тази разпоредба разрешения за поставяне и други разрешения, издадени по реда и при условията на настоящата наредба, се удължава до размера на максимално определените в нея срокове, в случай, че са издадени за по-кратък срок.
(2). Действащите към датата на влизане в сила на тази наредба разрешения за поставяне, издадени без определен срок, по реда и при условията на отменената Наредба за реда и условията за поставяне и премахване на преместваеми съоръжения на територията на Община Д., приета с Решение № 203 от 30.04.2009 г. на Общински съвет Д., се смятат за издадени за срок от една година, считано от датата на влизане в сила на тази разпоредба.
(3). Собствениците на преместваеми обекти по ал. 2 имат право да поискат удължаване на срока на издаденото им разрешение за поставяне, до размера на максимално регламентирания в тази наредба срок, ако в посочения в ал. 2 едногодишен срок, подадат до кмета на общината заявление за това, придружено с документи, издадени от съответните компетентни органи, удостоверяващи съответствието на преместваемия обект с изискванията по чл. 56 от Закона за устройство на територията и чл. 23 от тази Наредба. 
(4). Преместваемите обекти, за които не е подадено заявление за удължаване на срока на действие, по реда на ал. 3 или за които е постановен изричен отказ за удължаване срока на действие, поради непредставяне на документи, удостоверяващи съответствието на преместваемия обект с изискванията по чл. 56 от Закона за устройство на територията и чл. 23 от тази Наредба, подлежат на премахване, след изтичане на едногодишния срок по ал.2, на основание чл. 57а, ал. 1, т. 6 от Закона за устройство на територията, по реда, предвиден в същата разпоредба. 
(5). Непремахнатите към датата на влизане в сила на тази наредба преместваеми обекти  по § 1 от ПР на отменената Наредба за реда и условията за поставяне и премахване на преместваеми съоръжения на територията на Община Д., приета с Решение № 203 от 30.04.2009 г. на Общински съвет Д., подлежат на премахване по реда на чл. 57а от Закона за устройство на територията.“

По преписката е приложен Протокол от публично обсъждане на предложението за изменение на Наредбата, проведено на 04.11.2024 г. Началникът на отдел „Общинска собственост и устройство на територията“ на Община Д., е запознал присъстващите с предложенията за изменение, като е посочил, че в действащата Наредба не е регламентирано действието на съществуващите разрешителни, издадени без срок. След проведените дебати, присъстващите на обсъждането са възприели предложението на кмета.
На 17.12.2024 г. група общински съветници от „******“, а именно: Владимир Делиев, Н.Д., А.В. и З.О., са внесли в Общински съвет Д. Становище с вх. № ОбС-07-330/17.12.2024 г. относно: изменението на Наредбата. Становището е подписано от Владимир Делиев, в качеството му на общински съветник и председател на сдружение „******“. Видно от Становището, според общинските съветници с промените се цели премахване на преместваеми обекти, които са разположени в частни имоти, при условие, че техните собственици вече са спечелили съдебни дела срещу заповеди за премахване. Безсрочните разрешителни за поставяне на преместваеми обекти са издадени в съответствие с действащите към момента закони и наредби. Промяната в условията на тези разрешителни, включително създаването на срокове за тяхната валидност, би нарушило вече придобитите права на гражданите. Посочено е, че е невъзможно собственик на преместваем обект, произведен преди 20 години, да може да представи техническа характеристика от производителя, която се изисква по чл. 24, ал. 3 от настоящата Наредба. Общинските съветници, считат, че предложенията за изменение за промяна на Наредбата не трябва да се приемат поради придобитите права на собствениците с безсрочни разрешителни; ретроактивност на измененията, което е в разрез с принципа за правна сигурност, закрепен в Конституцията на РБългария и с принципите на административното право; предлагат се промени във вече отменена Наредба от 2009 г.; неравнопоставеност на гражданите; липса на ясна обществена полза от промените; допълнителни финансови и административни разходи; неяснота относно видовете преместваеми обекти; нарушаване правата на собствениците на частни имоти. Становището е подписано от Владимир Делиев.
Видно от Протокол № 19 от заседанието на Общински съвет Д., проведено на 19.12.2024 г., преди приемането на решението Владимир Делиев е внесъл Становището от името на „******“ относно недоволството от внесената Докладна записка за изменението на Наредбата, с което председателят на Постоянната комисия по устройство на територията, еврофондове и проблеми на кметствата, е запознал общинските съветници.
На 19.12.2024 г. е проведено заседание на Общински съвет Д., обективирано в Протокол № 19, от същата дата, на което по т. 1 от Дневния ред, на основание чл. 26 и чл. 28 от ЗНА, чл. 56, ал. 1 от ЗУТ, чл. 21, ал. 2 от ЗМСМА, Общинският съвет е приел  Решение № 173, с което е допълнил Наредбата по чл. 56, ал. 1 от ЗУТ, като в Преходните и заключителни разпоредби е създал нов § 7 с посоченото по-горе съдържание от Докладната записка на кмета на Община Д.
Решение № 173 от 19.12.2024 г. на Общински съвет Д., обективирано в Протокол № 19 от същата дата, е прието с 8 гласа „за“, 4 гласа „против“ и 1 глас „въздържал се“. Видно от приложения по преписката присъствен списък и от Протокол № 19, Владимир Делиев е присъствал на заседанието и е гласувал „против“ приемането на Решение № 173 за изменение на Наредбата.
Комисията е изискала и събрала доказателства във връзка с преместваем обект - „метален фургон“, намиращ се в УПИ **, кв. 30, по плана на с. Б., Община Д., област С. Видно от същите с Разрешение за поставяне № 11/25.09.2014 г., издадено от главния архитект на Община Д., на основание чл. 56, ал. 1 и ал. 2 от ЗУТ, на Владимир Делиев му е разрешено да постави „каравана“ – преместваем обект, в имот: УПИ **, кв. 30 по плана на с. Б., община Д., област С., въз основа на схема, одобрена от главния архитект на Община Д. на 18.08.2014 г. Разрешението е издадено при действието на Наредбата от 2009 г., уреждаща реда за поставяне на преместваеми обекти към този период, и е без посочен срок. 
По преписката са приложени констативни актове и 3 бр. заповеди на кмета на Община Д. във връзка с премахване на преместваемия обект. Със Заповед № К-266/25.05.2022 г., издадена на основание Констативен акт № 07/11.04.2022 г., кметът на Община Д. е разпоредил премахване на следния незаконно поставен преместваем обект в собствен имот, а именно: „метален павилион – тип контейнер“, попадащ в УПИ **, кв. 30 по плана на с. Б., община Д. Заповедта е обжалвана и отменена с Решение № 212/12.08.2022 г. по адм. д. № 164/2022 г. на С. административен съд, с мотиви, че спрямо обекта не може да се приеме, че са налице предвидените характеристики на преместваем обект в хипотезата на правната норма на чл. 56, ал. 1 от ЗУТ. Със Заповед № К-37-1/19.01.2024 г., издадена на основание Констативен акт № 01/11.01.2024 г., кметът на Община Д. е разпоредил премахване на незаконно поставен преместваем обект, а именно: „поликарбонова конструкция – навес“, закрепен от източната страна на търговски обект, намиращ се в УПИ **, кв. 30 по плана на с. Б., и разположен над тротоарното пространство на ул. „К.“ № 5. Със Заповед № К-57/06.02.2024 г., издадена на основание Констативен акт № 08/23.11.2023 г., кметът на Община Д. е разпоредил премахване на преместваем обект в улична регулация, а именно: неправилно изпълнена вертикална планировка, представляваща бетонна площадка с площ от 8 кв. м., попадаща в улична регулация и несъответстваща на Разрешение за поставяне № 11/25.09.2014 г., издадено на Владимир Делиев от главния архитект на Община Д., на основание чл. 56, ал. 1 и ал. 2 от ЗУТ. Със Заповед № К-58/08.02.2024 г., издадена на основание Констативен акт № 09/04.12.2023 г., кметът на Община Д. е разпоредил премахване на следния незаконно поставен преместваем обект в собствен имот, а именно: „метален павилион – тип контейнер, с метален двускатен навес, разположен север – юг над павилиона“, попадащ в УПИ **, кв. 30 по плана на с. Б., община Д. Заповедта е обжалвана и отменена с Решение № 749/04.06.2024 г. по адм. д. № 66/2024 г. на С. административен съд, поради липса на фактически основания и мотиви в нея.

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Компетентността на общинския съвет, като орган на местно самоуправление, е регламентирана в чл. 21, ал. 1 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. Съгласно чл. 21, ал. 2 от ЗМСМА в изпълнение на правомощията си по ал. 1 общинският съвет приема правилници, наредби, инструкции, решения, декларации и обръщения.
Съгласно чл. 42, ал. 1 от действащата Наредба на Общински съвет Д. за реда за поставяне на преместваеми обекти по смисъла на чл. 56, ал. 1 от Закона за устройство на територията /ЗУТ/, приета с Решение № 109 по Протокол № 9 от 29.05.2020 г. и изменена с Решение № 117 от 08.07.2024 г. и Решение № 173/19.12.2024 г. на Общински съвет Д.,  за поставяне на преместваеми обекти в имоти, които не са собственост на държавата или общината, се изисква скица-предложение с указан начин на поставяне на преместваемия обект, придружена с проекто - документацията по чл. 43, ал.2. В чл. 43, ал. 2 от Наредбата  са посочени документите, които следва да бъдат приложени към заявлението за поставяне на преместваеми обекти, като в т. 7 се предвижда представяне на проектна документация съдържаща архитектурно – художествена; инженерно – техническа част или типов проект съдържащ - декларация за характеристиките на обекта, издадена от производителя въз основа на протоколи за изпитване или изчисления и/или сертификат за система за управление на качеството и/или на документи удостоверяващи съответствието с техническите изисквания на нормативните актове. 
С § 7 се преурежда действието на разрешенията за поставяне, издадени по време на действие на Наредбата от 2009 г. като се цели уеднаквяване на режима за поставяне на съществуващи и бъдещи преместваеми съоражения.
Владимир ****** Делиев в качеството му на общински съветник в Общински съвет Д., е лице, заемащо публична длъжност по чл. 6, ал. 1 , т. 32 от от ЗПК и компетентна да се произнесе относно наличието или липсата на конфликт на интереси по отношение на него е КПК.  
При наличието на този първи елемент от състава на конфликта на интереси /субект на нарушението/, определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
От събраните по преписката доказателства се установява, че Владимир ****** Делиев, в качеството си на общински съветник в Общински съвет Д., е упражнил свои правомощия по служба, като е подписал и внесъл в Общински съвет Д. Становище с вх. № ОбС-07-330/17.12.2024 г. относно изменението на Наредбата, и е гласувал „против“ при приемане на Решение № 173, обективирано в Протокол № 19 от 19.12.2024 г., с което Общински съвет Д., на основание чл. 26 и чл. 28 от ЗНА, чл. 56, ал. 1 от ЗУТ и чл. 21, ал. 2 от ЗМСМА, е допълнил Наредбата по чл. 56, ал. 1 от ЗУТ, като в Преходните и заключителни разпоредби е създал нов § 7. 
Съгласно разпоредбата на чл. 74 от ЗПК, лице, заемащо публична длъжност, няма право при изпълнение на задълженията си да гласува в частен интерес, а съгласно разпоредбата на чл. 76, изр. първо от ЗПК такова лице няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес.
Доказателствата по преписката безспорно сочат, че общинският съветник Владимир Делиев е участвал в подготовката и гласуването на предложенията за изменение на Наредбата, в процес на изпълнение на възложените му властнически правомощия. В качеството му на лице, заемащо публична длъжност за него важат забраните при изпълнение на правомощията и задълженията му по служба, регламентирани в Глава Осма, Раздел Втори от ЗПК, в т.ч. и забраните да гласува в частен интерес, както и да участва в подготовката, обсъждането, приемането, издаването или постановяването на актове. В конкретния случай като участие в подготовката на акт се определя писмено внесеното Становище с вх. № ОбС-07-330/17.12.2024 г. относно изменението на Наредбата, подписано от Владимир Делиев, в качеството му на общински съветник.
Частният интерес, който има Делиев, е определен от факта, че същият е собственик на преместваем обект: „метален павилион – тип контейнер“, попадащ в УПИ **, кв. 30, по плана на с. Б., община Д., поставен в собствен имот, на основание Разрешение за поставяне № 11/25.09.2014 г., издадено от главния архитект на Община Д. без срок.
Видно от Докладна записка с вх. № ОбС-01-318/03.12.2024 г. от кмета на Община Д. до Общински съвет Д. в действащата Наредба не са регламентирани условията при които ще продължат действието си съществуващите разрешителни, които са издадени без срок, и предложените изменения касаят именно уреждане на съществуващите отношения във връзка с издадени разрешения за поставяне на реда на Наредбата, приета през 2009 г.
Преуреждането на съществуващите правоотношения, ограничаването със срок на действащите към момента на приемане на измененията на Наредбата разрешителни и поставянето на новите изисквания към тях, а именно: представяне на проектна документация, не е в интерес на Делиев като притежател на безсрочно Разрешение за поставяне № 11/25.09.2014 г., което обуславя и неговия частен интерес при внасянето на становището и гласуването „против“ приемането на Решение № 173, обективирано в Протокол № 19 от 19.12.2024 г., с което Общинският съвет е допълнил Наредбата по чл. 56, ал. 1 от ЗУТ с § 7, доколкото при неприемането на посочените изменения, издаденото в негова полза Разрешение за поставяне № 11/25.09.2014 г. ще продължи своето действие без срок и без документация, а при приемането – същото ще се счита за издадено за срок от една година.
Частният интерес от упражненото от Делиев правомощие в качеството му на общински съветник в Общински съвет Д., се изразява във възможността да даде глас в своя полза и окаже помощ и подкрепа сам на себе си. Облагата е нематериална. Нейното наличие се обуславя от пристрастното поведение на общинския съветник Делиев с цел да окаже помощ и подкрепа сам на себе си и даде глас в своя полза в процеса на подготовката и приемането на Решение № 173, обективирано в Протокол № 19 от 19.12.2024 г. Неговото неприемане ползва Делиев като притежател на преместваем обект на основание разрешение за поставяне, издадено без срок. Именно в тази връзка Делиев е подписал и внесъл в Общински съвет Д. Становище с вх. № ОбС-07-330/17.12.2024 г. относно изменението на Наредбата, и е гласувал „против“ при приемане на Решение № 173, обективирано в Протокол № 19 от 19.12.2024 г. Частният интерес е проявен както при подготовката, така и при окончателното гласуване и приемане на измененията на Наредбата на Общински съвет Д. за реда за поставяне на преместваеми обекти по смисъла на чл. 56, ал. 1 от ЗУТ. В конкретната хипотеза, съчетаването на двете качества – на лице, заемащо публична длъжност, и на лице, собственик на преместваем обект, заинтересовано от неприемането на предложените изменения, води до съмнения относно неговата безпристрастност и обективност при изпълнение на публичната длъжност. 
Като е подписал и внесъл в Общински съвет Д. Становище с вх. № ОбС-07-330/17.12.2024 г. относно изменението на Наредбата, Владимир Делиев, в качеството му на общински съветник в Общински съвет Д., е нарушил разпоредбата на чл. 76, изр. първо, предл. 1 от ЗПК, а именно: участвал е в подготовката на акт в частен интерес. Нарушението е извършено на 17.12.2024 г. в град Д.
Като е гласувал „против“ при приемане на Решение № 173, обективирано в Протокол № 19 от 19.12.2024 г. на Общински съвет Д., с което Общинският съвет е допълнил Наредба по чл. 56, ал. 1 от ЗУТ, като в Преходните и заключителни разпоредби е създал нов § 7, Владимир Делиев, в качеството му на общински съветник в Общински съвет Д., е нарушил разпоредбата на чл. 74 от ЗПК – гласувал е в свой частен интерес. Нарушението е извършено на 19.12.2024 г. в град Д.
Ясно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 81 от ЗПК. Като лице, заемащо публична длъжност, Владимир Делиев е следвало да си направи самоотвод, като уведоми компетентния орган за наличие на свой частен интерес, като не подписва и внася становище и не гласува направените предложения за изменение на Наредбата, след като с тях се регулират обществени отношения, свързани с издаването на разрешителни за поставяне на преместваеми обекти, притежател на каквото е и той.
За съставомерността на деянието по чл. 70 от ЗПК е достатъчно да е налице формално нарушение на посочените разпоредби, водещо до съмнение в начина, по който се осъществява съответната публична длъжност. Целта на закона е предотвратяването на всякакви съмнения, че лицата заемащи публични длъжности, осъществяват правомощията си на база на лични интереси, а не на база законоустановените критерии (Решение № 115 от 06.01.2016 г. на ВАС-VII отд., по адм. дело № 1439/ 2015 г.; Решение № 2702/19.02.2020 г. на ВАС-VII отд. по адм.д. № 9241/2019 г., Решение № 12130 от 30.09.2020 г. на ВАС – VI отд. по адм.д. № 2277/ 2020 г., Решение № 2892 от 20.03.2023 г. на ВАС – VI отд. по адм.д. № 6054/ 2022 г.).
Предвид изложеното дотук, Комисията разгледа, но не кредитира обясненията на пълномощника на Владимир Делиев, обективирани в Протокол № 123 от 20.10.2025 г. с вътр. № КПК-РД-04-159/30.10.2025 г. на КПК, и в Становище с вх. № КПК-2066-10/27.10.2025 г. на КПК, тъй като счита същите за противоречиви и необективни. От една страна в тях се твърди, че становището на Делиев против приемането на измененията на Наредбата е принципно и е свързано с обратното действие на предложените разпоредби. От друга страна се сочи, че предложението за изменение на Наредбата е продиктувано от желанието на общинската администрация да създаде предпоставки за преразглеждане на две решения на Административен съд – С., по дела, образувани по жалби на Владимир Делиев, а именно: Решение № 122/2022 г. и Решение № 749/2024 г., с които са обявени за незаконосъобразни действията на администрацията на Община Д. Решение № 749/2024 г. по адм.д. № 66/2024 г. на Административен съд – С. е окончателно, и видно от същото Заповед № К-58/08.02.2024 г. на кмета на Община Д., е отменена на формално основание поради липса на фактически основания и мотиви, а в мотивите му е посочено, че тъй като съответствието на акта с материалния закон се преценява към момента на издаването му, т.е. към 08.02.2024 г., когато е издадена заповедта за премахване, то такава документация е била изискуема, предвид действащата към този момент разпоредба на чл. 56 ал.2 от ЗУТ. 
Освен това, каквито и да са били мотивите на Общинския съвет за приемане на изменението на Наредбата, Делиев е следвало да се отведе при подписването и внасянето на Становище с вх. № ОбС-07-330/17.12.2024 г. и гласуването на Решение № 173, обективирано в Протокол № 19 от 19.12.2024 г. от заседание на Общински съвет Д., тъй като целта на ЗПК е когато лице, заемащо публична длъжност има честен интерес, то да не участва по никакъв начин в подготовката и приемането на даден акт, а в случая частният интерес на Владимир Делиев е безспорен.  
Установените от Комисията нарушения налагат реализиране на предвидените санкционни последици, наложени при преценка характера и тежестта на нарушенията, личността на нарушителя и общественото въздействие на нарушенията, както и отнемане по чл. 99 от ЗПК.
Видно от писмо с вх. № КПК-2066-7/07.10.2025 г. на КПК от председателя на ПК за противодействие на корупцията и за отнемане на незаконно придобитото имущество към Общински съвет Д., за м. декември 2024 г. Делиев е получил месечно възнаграждение в размер на 699,56 лв. за отработени 2 работни дни. Т.е. дневното му нетно възнаграждение е в размер на 349,78 лв. На основание чл. 99, ал. 1 от ЗПК на отнемане в полза на общината подлежи сума в размер на 699,56 лв., представляваща получените от Делиев нетни дневни възнаграждения за 17.12.2024 г. и 19.12.2024 г., на които дати същият е упражнил гореописаните правомощия в свой частен интерес.
Комисията е направила своите изводи за наличието на конфликт на интереси на база на доказателства, събрани по реда на Административнопроцесуалния кодекс, а в случая събраните такива безспорно водят до извода за упражнени правомощия в частен интерес на Владимир Делиев. 
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

УСТАНОВЯВА конфликт на интереси по отношение на Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, за това, че е подписал и внесъл в Общински съвет Д. Становище с вх. № ОбС-07-330/17.12.2024 г., в  нарушение на разпоредбата на чл. 76, изр. първо, предл. първо от ЗПК. 
НАЛАГА: глоба в размер на 5000 (пет хиляди) лв. на Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, с постоянен адрес в с. ******, на основание чл. 113, ал. 1 от ЗПК, за осъществен конфликт на интереси по чл. 70 от ЗПК, за извършено нарушение на разпоредбата на чл. 76, изр. първо, предл. първо от ЗПК, в качеството му на лице, заемащо публична длъжност по смисъла на чл. 6, ал. 1, т. 32 от ЗПК.  
ОТНЕМА, в полза на общината, от Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, с постоянен адрес в с. ******, сума в размер на 349,78 лв. (триста четиридесет и девет лева и 78 стотинки), представляваща дневното му  възнаграждения за 17.12.2024 г., получено от деянието, породило конфликт на интереси, на основание чл. 99, ал. 1 от ЗПК.

УСТАНОВЯВА конфликт на интереси по отношение на Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, за това, че е гласувал „против“ приемането на Решение № 173, обективирано в Протокол № 19 от 19.12.2024 г. от заседание на Общински съвет Д., в  нарушение на разпоредбата на чл. 74 от ЗПК. 
НАЛАГА: глоба в размер на 5000 (пет хиляди) лв. на Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, с постоянен адрес в с. ******, на основание чл. 113, ал. 1 от ЗПК, за осъществен конфликт на интереси по чл. 70 от ЗПК, за извършено нарушение на разпоредбата на чл. 74 от ЗПК, в качеството му на лице, заемащо публична длъжност по смисъла на чл. 6, ал. 1, т. 32 от ЗПК.  
ОТНЕМА, в полза на общината, от Владимир ****** Делиев, с ЕГН ******, общински съветник в Общински съвет Д., и в това му качество лице, заемащо публична длъжност по чл. 6, ал. 1, т. 32 от ЗПК, с постоянен адрес в с. ******, сума в размер на 349,78 лв. (триста четиридесет и девет лева и 78 стотинки), представляваща дневното му  възнаграждения за 19.12.2024 г., получено от деянието, породило конфликт на интереси, на основание чл. 99, ал. 1 от ЗПК.
Сумите, посочени в настоящото решение, в общ размер на 10699,56 лв. (десет хиляди шестстотин деветдесет и девет лева и 56 стотинки), следва да се преведе по банкова сметка на КПК:
Банка: БНБ
Банкова сметка /IBAN/: BG56 BNBG 9661 3000 1455 01
Банков идентификационен код /BIC/: BNBGBGSD
Бенефициент: Комисия за противодействие на корупцията
На основание чл. 92, ал. 3 от ЗПК, в 7-дневен срок, считано от датата на уведомяване за решението, сумата от 10699,56 лв. (десет хиляди шестстотин деветдесет и девет лева и 56 стотинки), може да бъде заплатена, по горепосочената банкова сметка.
На основание чл. 94, ал. 1 от ЗПК, решението може да се оспори от заинтересованото лице пред Административен съд – С., по реда на Административнопроцесуалния кодекс, в 14-дневен срок от съобщаването му.
Препис от решението да се изпрати на Владимир ****** Делиев – общински съветник в Общински съвет Д.
На основание чл. 93, т. 3 от ЗПК решението се съобщава на Окръжна прокуратура – С.



КОМИСИЯ:

ЗА ПРЕДСЕДАТЕЛ:…………..…………..…....…/АНТОН СЛАВЧЕВ/
ЧЛЕН:………………………………............./АНТОАНЕТА ЦОНКОВА/
ЧЛЕН:…………………...………….……….………../ПЛАМЕН ЙОЦОВ/














